มันนี่ทูเดย์
อบรมสิทธิประโยชน์บัญชีเดียว
29 ก.พ. 2559

อบรมสิทธิประโยชน์บัญชีเดียว
ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) จัดอบรมหลักสูตร โค้งสุดท้ายกับสิทธิประโยชน์บัญชีเดียว ในวันจันทร์ที่ 29 ก.พ. 2559 เวลา 13.00-16.00 น. ณ ห้องมัฆวานรังสรรค์ ชั้น 3 สโมสรกองทัพบก (วิภาวดี) กรุงเทพฯ เปิดอบรมฟรี ให้แก่ลูกค้าธนาคารและผู้ประกอบการ SMEs ที่สนใจ โดยเชิญผู้เชี่ยวชาญจากสมาคมสำนักงานบัญชีคุณภาพ ร่วมอบรมให้ความรู้ การจัดทำบัญชีเดียวให้สอดคล้องกับสภาพข้อเท็จจริงของกิจการ และทราบถึงสิทธิประโยชน์ทางภาษีจากมาตรการบัญชีเดียว พร้อมทั้งอำนวยความสะดวกรับบริการจดแจ้งบัญชีเดียวผ่านเว็บไซต์จากกรมสรรพากรภายในงาน
ทั้งนี้ เอสเอ็มอีแบงก์ยังได้จัดเจ้าหน้าที่ให้บริการปรึกษาแนะนำ ยื่นกู้สินเชื่อดอกเบี้ย 4% และโครงการร่วมลงทุน ผู้ที่สนใจสำรองที่นั่งและสอบถามเพิ่มเติมได้ที่โทร. 1357
กรุงศรีชวนรูดปรื๊ดไทยเที่ยวไทย
นายอธิศ รุจิรวัฒน์ กรรมการผู้จัดการ เซ็นทรัล เครดิตคาร์ด เป็นตัวแทนบัตรเครดิตในเครือกรุงศรี คอนซูมเมอร์ เปิดเผยว่า ในงานไทยเที่ยวไทยครั้งที่ 38 หากลูกค้าใช้บัตรเครดิตในเครือ กรุงศรี คอนซูมเมอร์ในงาน ได้แก่ บัตรเครดิตกรุงศรี บัตรกรุงศรีเฟิร์สช้อยส์ เซ็นทรัล เครดิตคาร์ด บัตรเครดิตเทสโก้ โลตัส วีซ่า บัตรเครดิตโฮมโปร วีซ่า บัตรเครดิตกรุงศรี แมนเชสเตอร์ ยูไนเต็ด บัตรเครดิตเอไอเอ วีซ่า และซิมเพิล วีซ่าคาร์ด จะได้รับสิทธิพิเศษสุดคุ้ม ได้แก่ ส่วนลดเพิ่มสูงสุด 35% จากราคาพิเศษในงาน เฉพาะโรงแรมที่ร่วมรายการ ผ่อน 0% นานสูงสุด 10 เดือน เฉพาะโรงแรมหรือร้านค้าที่ร่วมรายการ พร้อมลงทะเบียนรับเครดิตเงินคืนสูงสุด 1 หมื่นบาท เป็นต้น
“การท่องเที่ยวเป็นหนึ่งในหมวดการใช้จ่ายยอดนิยมของกลุ่มลูกค้าผู้ถือบัตร ยอดใช้จ่ายของทุกบัตรในเครือในงานไทยเที่ยวไทยที่จัดขึ้นทั้ง 4 ครั้ง คิดรวมแล้วสูงถึงกว่า 400 ล้านบาท” นายอธิศ กล่าว